༈ །རྟ་མགྲིན་སྐྱེར་སྒང་ལུགས་ཀྱི་སྒྲུབ་ཐབས་རྗེས་གནང་དང་བཅས་པ་བཞུགས་སོ། །ན་མོ་གུ་རུ་ཧ་ཡ་གྲཱི་བཱ་ཡ། ཚེ་རྟ་ཟུང་འབྲེལ་བྱེད་ན། ཚེ་བུམ་ཚེ་ཆང་སོགས་ཀྱི་གཡས་གཡོན་གང་བདེར་གཏོར་མ་དམར་པོ་སྙིང་གཟུགས་རྒྱན་ལྡན་དང་། ཚོམ་བུ་སྨུག་རྩིས་ཁ་བསྒྱུར་བའམ་མ་བསྒྱུར་ཀྱང་རུང་བས་གཅིག་བཤམ། ཚེ་དབང་དང་འབྲེལ་ཚེ་མཆོད་པ་ཐུན་མོང་དུ་གཅིག་པུ་དེས་ཆོག འདི་རྐྱང་པ་ཟུར་དུ་བྱེད་ན་མཆོད་པ་ཟུར་དུ་བཤམ་དགོས། སྔོན་དུ་སྒྲུབ་པའི་ཚུལ་ནི་ཚེ་དབང་བསྒྲུབས་ཚར་བའི་རྗེས་སམ། གནས་སྐབས་གཞན་དུ་ཡང་རུང་བས། སྐྱབས་སེམས་སྔོན་དུ་བཏང་ནས། ཨོཾ་སྭ་བྷཱ་ཝ་སོགས་ཀྱིས་སྟོང་པར་སྦྱང་། སྟོང་པའི་ངང་ལས་ཨེ་ལས་ཆོས་འབྱུང་མཐིང་ནག་ཡངས་ཤིང་རྒྱ་ཆེ་བ། ཕྱི་རོལ་ནས་ཡེ་ཤེས་ཀྱི་མེ་ཕུང་ཁ་དོག་ལྔ་ལྡན་དུ་འབར་ཞིང་འཁྲུགས་པའི་དབུས་སུ་ཉི་མའི་སྟེང་དུ་རང་གི་སེམས་ཉིད་ཧྲཱིཿདམར་པོ། དེ་ལས་འོད་ཟེར་འཕྲོས། གནོད་བྱེད་ཀྱི་གདོན་བགེགས་ཐམས་ཅད་ཚར་བཅད། ཚུར་འདུས་ཡོངས་སུ་གྱུར་པ་ལས་རང་ཉིད་ཁྲོ་བོའི་རྒྱལ་པོ་རྟ་མཆོག་རོལ་པ་སྐུ་མདོག་དམར་པོ་ཞལ་གསུམ་ཕྱག་དྲུག་པ། རྩ་ཞལ་དམར་པོ། གཡས་ལྗང་། གཡོན་དཀར་པོ། ཞལ་གསུམ་གྱི་སྟེང་ནས་རྟ་མགོ་ལྗང་གུ་རྟ་སྐད་འཚེར་བ། རྔོག་མའི་གསེབ་ནས་མེ་སྟག་འཕྲོས་པས་ཚངས་པའི་འཇིག་རྟེན་ནས་དམྱལ་བ་ཡན་ཆད་མེ་ཡི་རྭ་བ་དྲྭ་བ་གུར་བླ་བྲེས་ཁེབས་པ། ཕྱག་གཡས་ཀྱི་དང་པོ་ན་རྡོ་རྗེ། གཉིས་པ་ན་ཁ་ཊྭཱཾ་ག གསུམ་པ་ན་རལ་གྲི། གཡོན་གྱི་དང་པོ་ན་སྡིགས་མཛུབ། གཉིས་པ་ན་མདུང་། གསུམ་པ་ན་རྒྱུ་ཞགས་བསྣམས་པ། བ་སྤུའི་བུ་ག་རྣམས་ཀྱང་ཁྲོ་ཆུང་ཚོན་གང་བས་གཏམས་པ། ཞལ་གདངས་ཞིང་མཆེ་བ་གཙིགས་པ། ལྗགས་འདྲིལ་བ། ཞལ་གསུམ་ཀའང་དམར་ལ་ཟླུམ་པའི་སྤྱན་གསུམ་གསུམ་དང་ལྡན་པ། དུར་ཁྲོད་ཀྱི་ཆས་བརྒྱད་ཀྱིས་སྐུ་ལ་བརྒྱན་པ། ཞབས་བརྒྱད་ཀླུ་བརྒྱད་ཀྱི་སྟེང་ན་བགྲད་ཅིང་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། གནས་གསུམ་བྱིན་གྱིས་བརླབ། ཐུགས་ཀ་ནས་འོད་ཟེར་འཕྲོས་ཁྲོ་བོའི་རྒྱལ་པོ་སྤྱན་དྲང་། ཛཿཧཱུྃ་བཾ་ཧོཿས་རང་ལ་གཉིས་སུ་མེད་པར་ཐིམ། ལྷའི་ང་རྒྱལ་གྱི་ངང་ནས། ཨོཾ་ཧྲཱིཿཔདྨཱནྟ་ཀྲྀ་ཏ་བཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ། བརྒྱ་རྩ་ལ་སོགས་པ་བཟླས། མདུན་བསྐྱེད་ཀྱི་ཚོམ་བུ་ལ་དམིགས་ཏེ། ཨོཾ་སྭ་བྷཱ་ཝ་ནས་བཟླས་པའི་བར་སྔར་བཞིན། མི་འདྲ་བའི་ཁྱད་པར་ཉི་མའི་སྟེང་དུ་ཧྲཱིཿདམར་པོ་ཞེས་པ་ཙམ་ལས་གཞན་མི་དགོས། མདུན་གྱི་གཏོར་མ་ཨོཾ་ཨཱཿཧཱུྃ་ལན་གསུམ་གྱིས་བདུད་རྩིར་བྱིན་གྱིས་བརླབས་ལ། ཧྲཱིཿཔདྨཱནྟ་ཀྲྀ་ཏ་སོགས་ཀྱི་མཐར། ཨི་དཾ་བ་ལིཾ་ཏ་གྲྀཧྞ་ས་མ་ཡ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་ཕུལ། ཧྲཱིཿཔདྨཱནྟ་ཀྲྀ་ཏ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། སྤྱན་རས་གཟིགས་སྤྲུལ་ཧྲཱིཿལས་ཁྲོ་བོའི་སྐུ། །ཆོས་སྐུ་འོད་དཔག་མེད་པ་རྡོ་རྗེ་ཆོས། །ལོག་འདྲེན་བགེགས་ཀྱི་ཚོགས་རྣམས་འདུལ་མཛད་པ། །རྟ་མགྲིན་རྟ་སྐད་བཞད་ལ་ཕྱག་འཚལ་བསྟོད། །ཁྲོ་བོའི་རྒྱལ་པོ་རྟ་མཆོག་རོལ་པ་འཁོར་དང་བཅས་པས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ་བདག་དང་སློབ་མ་རྣམས་ཀྱི་ནད་གདོན་བགེགས་རྣམས་ཞི་ཞིང་ཚར་གཅོད་པའི་ཕྲིན་ལས་མཛད་དུ་གསོལ། སློབ་མ་ལ་དབང་བསྐུར་བའི་ཚུལ་ནི། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཁྲོ་བོའི་རྒྱལ་པོ་ཆེན་པོ་རྟ་མཆོག་རོལ་པའི་རྗེས་སུ་གནང་བ་གསན་སྙམ་པའི་བསམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་པར་འཚལ། དེ་ལ་འདིར་གང་གསན་པའི་ཆོས་ནི་དཔལ་ལྡན་ཤངས་པ་བཀའ་བརྒྱུད་ལ་བརྒྱུད་པ་རིན་པོ་ཆེ་སྣ་བདུན་དུ་གྲགས་པ་ལས། བརྒྱུད་པ་ལྔ་པ་དབོན་སྟོན་སྐྱེར་སྒང་པ་དེ་ཉིད་མནལ་ལམ་འོད་གསལ་ཆོས་སྐུའི་ངང་ལས་དག་པའི་ཞིང་ཁམས་རབ་འབྱམས་དུ་མ་བགྲོད་དེ། སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པ་ལ་ཆོས་གསན་པར་མཛད། ཁྱད་པར་ཤིང་ཕོ་རྟའི་ལོ་དགུན་ཟླ་ར་བའི་ཡར་ཚེས་བཅུ་བདུན་གྱི་ཐོ་རངས་མནལ་ལམ་བཟུང་ནས། ཨོ་རྒྱན་མཁའ་འགྲོའི་གནས་དཔལ་རི་པདྨ་འོད་ཀྱི་གཞལ་ཡས་ཁང་དུ་བྱོན། སློབ་དཔོན་རིན་པོ་ཆེ་པདྨ་འབྱུང་གནས་དང་ཞལ་མཇལ་ཏེ། དེང་སང་བོད་ན་ཆོས་བྱེད་པ་ལ་སྤྱིར་ལྷ་སྲིན་སྡེ་བརྒྱད་དང་། ཁྱད་པར་རྒྱལ་འགོང་གི་གནོད་འཚེ་ཆེ་བར་འདུག་པས། དེའི་གཉེན་པོར་རྟ་མགྲིན་གྱི་སྒྲུབ་ཐབས་ཁྱད་པར་ཅན་ཞིག་ཐུགས་ལ་འདོགས་པར་ཞུ་ཞུས་པས། སློབ་དཔོན་ཆེན་པོ་རྟ་མགྲིན་དམར་པོ་ཞལ་གསུམ་ཕྱག་དྲུག་པ་ཞིག་ཏུ་གྱུར་ནས། རྟ་སྐད་ཐེངས་གསུམ་བཏོན་པས་སྣང་སྲིད་ཀྱི་མ་མོ་མཁའ་འགྲོ་ལ་སོགས་པ་དེར་འདུས། ཚོགས་ཀྱི་འཁོར་ལོ་ཚུལ་བཞིན་དུ་བྱས་ནས། དབོན་སྟོན་སྐྱེར་སྒང་པ་ལ་རྟ་མགྲིན་གྱི་དབང་བསྐུར་བར་མཛད། འདི་སྐོར་གྱི་གདམས་པ་རྣམས་སྙེ་མོ་ནས་སྔགས་པ་ཞིག་གིས་གཏེར་ནས་སྤྱན་དྲངས་ཡོད་པས་དེ་ལ་ཞུས་ཤིག་གསུངས། མནལ་སད་པ་དང་རིམ་གྱིས་སྔགས་པ་དེ་ལ་གདམས་པ་རྣམས་ཀྱང་ཞུས། འདིའི་སྒོ་ནས་འགྲོ་དོན་ཤིན་ཏུ་ཆེ་བར་བྱུང་བས་རྟ་མགྲིན་སྐྱེར་སྒང་ལུགས་ཞེས་ཕྱོགས་ཀུན་ཏུ་གྲགས་པ་བྱུང་། དེས་བརྒྱུད་པ་དྲུག་པ་གཉན་སྟོན་སྦས་པའི་རྣལ་འབྱོར་གནང་། དེས་ཞག་ཉི་ཤུ་རྩ་གཅིག་ཏུ་བསྒྲུབས་པས་ཞལ་མངོན་སུམ་གཟིགས། དབུས་ཀྱི་དཀར་ཆུང་རྒྱལ་པོ་ལ་སོགས་པས་གནོད་པའི་སྐྱེ་བོ་བརྒྱད་ཅུ་ཙམ་ཡང་འདིའི་སྒོ་ནས་བཏུལ། རྒྱལ་པོ་གླགས་ལྟ་རུ་བྱུང་བ་ལ་བྱམས་སྙིང་རྗེ་ཚད་མེད་དུ་བསྒོམས་པས། ཁོས་གུས་པའི་སྒོ་ནས་ཕྱག་ཞུམ་ཞུམ་དུ་འཚལ། དེ་ཕྱིན་ཆད་ཁོང་ལ་ཞེ་ནས་མོས་ཤིང་གཏིང་ནས་ཐུལ་བ་ཡིན་གསུངས། དེས་འགྲོ་མགོན་སངས་རྒྱས་སྟོན་པ་ལ་གནང་། དེ་ནས་བཟུང་བདག་ཅག་གི་རྩ་བའི་བླ་མའི་བར་དུ་བརྒྱུད་དེ་བྱོན་པ་ཡིན་པས་ཡིད་ཆེས་ཀྱི་གནས་སུ་མཛད་འཚལ། བརྒྱུད་པ་དེ་ལས་བྱུང་བའི་རྗེས་སུ་གནང་བའི་རིམ་པ་འབུལ་བ་ལ། སློབ་དཔོན་གྱི་བྱ་བ་རྣམས་གྲུབ་ཟིན། སློབ་མ་ལ་བྱ་བའི་ངོ་སྐལ་དུ་གྱུར་པ་ལ། སློབ་དཔོན་ཁྲོ་རྒྱལ་རྟ་མཆོག་རོལ་པར་གསལ་བ་ལ་རྗེས་གནང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་འབུལ་བར་ཞུ། ཐམས་ཅད་མཁྱེན་པའི་སྟོན་པ་པོ། །འཇིག་རྟེན་གསུམ་གྱི་འདྲེན་མཛད་ལྷ། །འཁོར་བ་འདམ་གྱི་ཚོགས་ནང་དུ། །བྱིང་བ་སྐྱབས་མེད་བདག་ལ་སྐྱོབས། །རྡོ་རྗེའི་བླ་མ་མཛད་དུ་གསོལ། །ལན་གསུམ་གྱིས་གསོལ་བ་གདབ། སྤྲོ་ན་རྒྱུན་བཤགས་ཀྱང་ལན་གསུམ། རྗེས་གནང་གི་གཞི་ལུས་སྒྲུབ་པའི་སླད་དུ་དམིགས་པ་འདི་བཞིན་གནང་བར་ཞུ། སློབ་དཔོན་རྟ་མཆོག་རོལ་པར་གསལ་བའི་ཐུགས་ཀ་ནས་འོད་ཟེར་དམར་པོ་ཚ་ཞིང་སྲེག་པ་བཟོད་པར་དཀའ་བ་བུན་གྱིས་འཕྲོས། ཁྱེད་རང་རྣམས་ཀྱི་སྐུ་ལུས་ལ་ཕོག་པས་སྐུ་ཚེ་འཁོར་བ་ཐོག་མ་མེད་པ་ནས་བསགས་པའི་ནད་གདོན་བགེགས་དང་སྡིག་སྒྲིབ་རྣམས་བསྲེགས་ཤིང་སྦྱངས་ནས་དག་པར་བྱས། ལུས་འོད་ཀྱི་གོང་བུར་གྱུར། དེ་ལ་དམིགས་ཏེ། ཨོཾ་སྭ་བྷཱ་ཝ་སོགས་བརྗོད་པས་སྟོང་པར་གྱུར། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས། ཞེས་པ་ནས། གནས་གསུམ་བྱིན་རླབས་ཀྱི་བར་བདག་བསྐྱེད་བཞིན་བསྐྱེད། དེ་རྣམས་སྔོན་འགྲོ་ཡིན། དངོས་གཞི་ལ། དབང་བཞི་བྱིན་རླབས་ཀྱི་ཚུལ་དུ་བསྐུར་བ་དང་། ལྷ་དངོས་ཀྱི་བྱིན་རླབས་གཉིས་སུ་ཡོད་པ་ལས། དང་པོའི་སླད་དུ་ཐུགས་འདུན་དམིགས་པ་འདི་བཞིན་དུ་གནང་བར་ཞུ། སློབ་དཔོན་ལ་རྟ་མཆོག་རོལ་པ་དངོས་ཡིན་སྙམ་པའི་གུས་འདུད་བྱས་པས། སློབ་དཔོན་རྟ་མཆོག་རོལ་པར་གསལ་བའི་དཔྲལ་བའི་ཨོཾ་ལས་འོད་ཟེར་དཀར་པོ་སྐྱ་བུན་འཕྲོས་པའི་སྣ་ལ་རྟ་མགྲིན་དཀར་པོ་སྐུ་ཆུང་ལ་ཡན་ལག་རགས་པ་མེ་ཕུང་འབར་བ་ཞལ་གཅིག་ཕྱག་གཉིས་པ་དཔག་ཏུ་མེད་པ་འཕྲོས། ཁྱེད་རང་རྣམས་ཀྱི་དཔྲལ་བ་ནས་ཞུགས། ལུས་ཀྱི་ནང་ཐམས་ཅད་གང་བས། ལུས་ཀྱི་སྒོ་ནས་བསགས་པའི་ནད་གདོན་སྡིག་སྒྲིབ་ཐམས་ཅད་ཞལ་དུ་དམར་འཇིར་གསོལ། སྐུ་ལུས་ཀྱི་མེ་ཕུང་གི་འོད་ཀྱིས་གཞོབ་ཐུལ་བསྲེགས། རོ་མ་རྣམས་ཀྱང་མཚོན་ཆ་སྣ་ཚོགས་པས་གཏུབས། སྐུ་སྒེག་པའི་གར་མཛད། གསུང་སྔགས་ཀྱི་སྒྲ་བསྒྲགས་པས་ལུས་སེམས་ཀྱི་སྟེང་དུ་བདེ་ཆེན་གྱི་ཡེ་ཤེས་སྐྱེས། བུམ་དབང་ཐོབ། སྐུའི་བྱིན་རླབས་མ་ལུས་པ་ཐོབ་པའི་མོས་པ་མཛོད། ཧྲཱིཿཔདྨཱནྟ་ཀྲྀ་ཏ་སོགས་བརྗོད་ཅིང་རོལ་མོ་ཆེན་པོའམ། དྲིལ་གསིལ་བྱ། དེ་བཞིན་དུ་མགྲིན་པའི་ཨཱཿདམར་པོ་ལས་འོད་ཟེར་འཕྲོས་པའི་སྣ་ལ་རྟ་མགྲིན་དམར་པོ་སོགས་སྔར་བཞིན་རིགས་འགྲེ་ཞིང་། སྔགས་བརྗོད་དྲིལ་གསིལ་བྱ། འདི་ལ་ངག་གི་སྒོ་ནས་བསགས་པའི་ཞེས་དང་། གསང་དབང་ཐོབ། གསུང་གི་བྱིན་རླབས་ཞུགས། ཞེས་འདོན་པ་བསྒྱུར། དེ་བཞིན་དུ་ཐུགས་ལའང་ཡིད་ཀྱི་སྒོ་ནས་བསགས་པའི་ཞེས་དང་། ཤེས་རབ་ཡེ་ཤེས་ཀྱི་དབང་ཐོབ། ཐུགས་ཀྱི་བྱིན་རླབས་ཞུགས་ཞེས་འདོན་པ་བསྒྱུར། ལྟེ་བ་ནས་འོད་ཟེར་མཐིང་ག་འཕྲོས་པའི་སྣ་ལ་རྟ་མགྲིན་སྐུ་ཆུང་ལ་ཞེས་པ་ནས། སྔགས་དང་དྲིལ་གསིལ་གྱི་བར་རིགས་འགྲེ། འདི་ལ་ཡང་ལུས་ངག་ཡིད་གསུམ་གྱི་སྒོ་ནས་ཞེས་དང་། དབང་བཞི་པ་ཐོབ། སྐུ་གསུང་ཐུགས་ཡོན་ཏན་ཕྲིན་ལས་བཅས་པའི་བྱིན་རླབས་མ་ལུས་པ་ཞུགས། ཞེས་འདོན་པ་ཅུང་ཟད་བསྒྱུར། གཉིས་པ་ལྷ་དངོས་ཀྱི་བྱིན་རླབས་ནི། གཏོར་མ་སྤྱི་བོར་བཞག་ལ། ཧྲཱིཿཔདྨཱནྟ་ཀྲྀ་ཏ་སོགས་ཚར་གཅིག་བརྗོད་ལ། གཏོར་མ་འདི་སྐད་ཅིག་གིས་དཔལ་རྟ་མཆོག་རོལ་པར་གསལ་བའི་སྟེང་གི་ནམ་མཁར་སློབ་དཔོན་པདྨ་འབྱུང་གནས་ལ་སོགས་པའི་རྩ་བརྒྱུད་ཀྱི་བླ་མ། གཡས་སུ་དཔའ་བོ་བསམ་གྱིས་མི་ཁྱབ་པ། གཡོན་དུ་དཔའ་མོ་བསམ་གྱིས་མི་ཁྱབ་པ། བཀའ་སྡོད་དམ་ཅན་རྒྱ་མཚོ་ནོར་ལྷ་གཏེར་བདག་གི་ཚོགས་ཀྱིས་བསྐོར་བ་ཁྱེད་རང་རྣམས་ལ་ཐུགས་བརྩེ་བ་ཆེན་པོས་དགོངས་ཏེ་འུར་འུར་ཆེམ་ཆེམ་བཞུགས་པས་གནོད་བྱེད་ཀྱི་ནད་གདོན་བགེགས་རིགས་སྡིག་སྒྲིབ་བར་ཆད་མི་མཐུན་པའི་ཕྱོགས་རྣམས་ཞལ་དུ་དམར་འཇིར་གསོལ་བའི་མོས་པ་མཛོད། ཧྲཱིཿཔདྨཱནྟ་ཀྲྀ་ཏ་སོགས་ནས། ཨོཾ་བཛྲ་དུན་བྷྱོཿ ཏྲིག་ནན་ཧཱུྃ་ཧཱུྃ་ཛཿཛཿ ས་མ་ཡ་སྟྭཾ། ས་མ་ཡ་ཛཿ ས་མ་ཡ་ཟློག ས་མ་ཡ་བྷྱོཿ ས་མ་ཡ་གཏུབས། ས་མ་ཡ་བྱེར། ས་མ་ཡ་རྦད། ས་མ་ཡ་རྦུད། ས་མ་ཡ་རྦད་རྦུད་ཕཊ་ཡ། འབྱུང་པོ་མཱ་ར་ཡ་ཛཿཛཿ སློབ་དཔོན་པདྨ་འབྱུང་གནས། དབོན་སྟོན་སྐྱེར་སྒང་པ་ཆོས་ཀྱི་སེང་གེ གཉན་སྟོན་སྦས་པའི་རྣལ་འབྱོར། འགྲོ་མགོན་སངས་རྒྱས་སྟོན་པ། མཁས་གྲུབ་གཙང་མ་ཤངས་སྟོན། མཁས་བཙུན་རྒྱལ་མཚན་འབུམ། ཁྱུང་པོ་ཚུལ་ཁྲིམས་མགོན་པོ། བྱ་བཏང་རི་ཁྲོད་རས་ཆེན། ཕ་རྒོད་ཐར་པ་དཔལ་བཟང་། སྤྲུལ་སྐུ་སངས་རྒྱས་རྡོ་རྗེ། རིན་ཆེན་སངས་རྒྱས་རྣམ་རྒྱལ། ཚར་ཆེན་ཆོས་ཀྱི་རྒྱལ་པོ། འཇམ་དབྱངས་མཁྱེན་བརྩེའི་དབང་ཕྱུག རིག་འཛིན་གྲུབ་པའི་དབང་ཕྱུག་བསོད་ནམས་ཆོས་འཕེལ་རྣམས་ཀྱིས་རྡོ་རྗེ་སློབ་མ་རྣམས་ཀྱི་རྒྱུད་ལ་བྱིན་གྱིས་བརླབ་པ་དང་། ཁྱད་པར་དུ་ཁྲོ་རྒྱལ་རྟ་མཆོག་རོལ་པའི་ལྷ་ཚོགས། གནས་གསུམ་དཔའ་བོ་མཁའ་འགྲོ་དམ་ཅན་རྒྱ་མཚོ་ནོར་ལྷ་གཏེར་བདག་གི་ཚོགས་དང་བཅས་པ་རྣམས་ཀྱིས་བསྲུང་བ་དང་། བསྐྱབས་པ་དང་། སྦ་བ་དང་། དངོས་གྲུབ་སྩོལ་བར་མཛད་དུ་གསོལ། སྟེང་གདོན་གཟའ་དང་རྒྱུ་སྐར། འོག་གདོན་ཀླུ་དང་ས་བདག བར་གདོན་བཙན་དང་དམུ། རྒྱལ་འགོང་ཐེའུ་རང་། རོ་ལངས་འབྱུང་པོའི་གནོད་པ་རྣམས་ཉེ་བར་ཞི་ཞིང་ཚར་བཅད་པར་མཛད་དུ་གསོལ། སྟེང་གི་བླ་མ་རྣམས་དང་མཐའ་སྐོར་གྱི་ལྷ་ཚོགས་རྣམས་འོད་དུ་ཞུ་ནས་རྟ་མཆོག་རོལ་པ་ལ་ཐིམ། རྟ་མཆོག་རོལ་པ་འོད་དམར་པོ་བདེ་བ་ཆེན་པོའི་རང་བཞིན་དུ་མར་ཞུ་ནས་ཁྱེད་རང་རྣམས་ཀྱི་སྐུ་ལུས་ལ་ཐིམ་པས་ཁྲོ་རྒྱལ་རྟ་མཆོག་རོལ་པར་དངོས་སུ་གྱུར་པའི་མོས་པ་མཛོད། ཛཿཧཱུྃ་བཾ་ཧོཿ ཞེས་བརྗོད། རྗེས་གཙོ་བོས་སོགས་སྤྱི་དང་མཐུན། སླར་མདུན་བསྐྱེད་ལ་མཆོད་བསྟོད་ཡིག་བརྒྱ་ལན་གསུམ། མ་འབྱོར་པ་དང་སོགས་བཟོད་པར་གསོལ། ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ། དགེ་བ་བསྔོ། སྨོན་ལམ་གདབ། བཀྲ་ཤིས་ཀྱིས་མཐའ་བརྟེན་པར་བྱའོ། །ཞེས་པ་འདི་ནི་རྗེ་བླ་མ་གྲུབ་པའི་དབང་ཕྱུག་བསོད་ནམས་ཆོས་འཕེལ་གྱི་བཀའ་འབངས་དགེ་སློང་ངག་དབང་ཆོས་གྲགས་ཀྱིས་བླ་མའི་གསུང་ལས་ཇི་ལྟར་བྱོན་པ་རང་གི་སློབ་བརྒྱུད་ལ་གནས་པ་རྣམས་ཀྱི་ཆེད་དུ། དཔལ་རྩེ་གདོང་ཕྱོགས་ལས་རྣམ་པར་རྒྱལ་བའི་ཆོས་གྲྭ་ཆེན་པོར་ལེགས་པར་བསྒྲིགས་པའི་ཡི་གེ་པ་ནི་ཆོས་གྲགས་བཟང་པོའོ། །འདིས་ཀྱང་རྒྱལ་བའི་བསྟན་པ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་འཛིན་གྱི་སྐྱེས་བུ་རྣམས་བསྐལ་བརྒྱའི་བར་དུ་ཞབས་པད་བརྟན་ཅིང་འཚོ་གཞེས་པར་གྱུར་ཅིག གོང་གི་བླ་མ་བརྒྱུད་པའི་གསོལ་འདེབས་ཀྱི་ཁ་སྐོང་ནི། སྔགས་འཆང་བསོད་ནམས་ཆོས་འཕེལ། ཞེས་པའི་མཚམས། མཁན་ཆེན་ངག་དབང་ཆོས་གྲགས། བྱམས་པ་བསོད་ནམས་ལྷུན་གྲུབ། མཁྱེན་རབ་བསྟན་འཛིན་བཟང་པོ། བྱམས་པ་ངག་དབང་ལྷུན་གྲུབ། རྨོར་ཆེན་ངག་དབང་ཀུན་དགའ་ལྷུན་གྲུབ། གནས་གསར་བ་ངག་དབང་ཀུན་དགའ་ལེགས་པའི་འབྱུང་གནས། དཔལ་ས་སྐྱ་པ་ངག་དབང་ཀུན་དགའ་བློ་གྲོས། མཁན་ཆེན་ཐམས་ཅད་མཁྱེན་པ་བྱམས་པ་ནམ་མཁའ་འཆི་མེད། བདག་གི་དྲིན་ཆེན་རྩ་བའི་བླ་མ་དམ་པ་མཁན་ཆེན་རྡོ་རྗེ་འཆང་བྱམས་པ་རྣལ་འབྱོར་འཇམ་དཔལ་བཟང་པོ། ཞེས་སོགས་སྦྲེལ་ལོ། །ཡང་ན། ངག་དབང་ཆོས་གྲགས་ནས། འཇམ་དབྱངས་ཀུན་དགའ་བསོད་ནམས་ལྷུན་གྲུབ། ཤར་ཆེན་ཤེས་རབ་འབྱུང་གནས། མཚུངས་མེད་དམ་ཆོས་བསམ་འགྲུབ། མཁས་གྲུབ་སངས་རྒྱས་ཕུན་ཚོགས། མཚུངས་མེད་བསྟན་འཛིན་ལྷུན་གྲུབ། མཁན་ཆེན་ནམ་མཁའ་བསམ་འགྲུབ། དཔལ་ས་སྐྱ་པ་ངག་དབང་ཀུན་དགའ་བློ་གྲོས་མན་འདྲའོ། །གཞན་ཡང་བརྒྱུད་པའི་ཁྱད་པར་མང་དུ་ཡོད་པ་རྣམས་གང་མོས་སྦྱར་ཆོག་པས་གསན་ཡིག་རྣམས་ལས་ཤེས་པར་བྱའོ།།